Pakuotės lapelis: informacija vartotojui

Prelum 2 mg plėvele dengtos tabletės
Prelum 4 mg plėvele dengtos tabletės
Prelum 6 mg plėvele dengtos tabletės
lacidipinas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.


Apie ką rašoma šiame lapelyje?

1.	Kas yra Prelum ir kam jis vartojamas
2.	Kas žinotina prieš vartojant Prelum
3.	Kaip vartoti Prelum
4.	Galimas šalutinis poveikis
5.	Kaip laikyti Prelum
6.	Pakuotės turinys ir kita informacija


1.	Kas yra Prelum ir kam jis vartojamas

Prelum tablečių sudėtyje yra vaistinio preparato lacidipino. Jis priklauso vaistų grupei, kuri vadinama kalcio kanalų blokatoriais. Prelum tabletės padeda atpalaiduoti Jūsų kraujagysles ir jos išsiplečia. Todėl kraujas prateka lengviau ir tokiu būdu sumažėja kraujospūdis.
Reguliariai pagal gydytojo nurodymą vartojamos Prelum tabletės padeda sumažinti Jūsų kraujospūdį (gydyti arterinę hipertenziją).


2.	Kas žinotina prieš vartojant Prelum

Prelum vartoti negalima:
-	jeigu yra alergija lacidipinui, kitiems kalcio kanalų blokatoriams arba bet kuriai pagalbinei šio vaisto medžiagai (jos išvardytos 6 skyriuje).
jeigu yra nustatyta širdies liga „aortos stenozė“. Tai reiškia širdies vožtuvų susiaurėjimą, trikdantį kraujo tekėjimą.

Jeigu yra kuri nors iš išvardytų būklių, nevartokite Prelum. Jei abejojate, prieš pradėdami vartoti vaistą pasitarkite su gydytoju arba vaistininku.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Prelum:
jeigu yra nereguliarus širdies plakimas ar kitas širdies veiklos sutrikimas;
jeigu yra arba buvo sutrikusi kepenų veikla;
jeigu paskutinio mėnesio laikotarpiu persirgote miokardo infarktu arba jei kamuoja krūtinės skausmas (krūtinės angina).

Vaikams ir paaugliams

Prelum tablečių vartoti vaikams ir paaugliams, jaunesniems nei 18 metų, negalima.

Kiti vaistai ir Prelum

Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. Tai galioja ir vaistažolių preparatams. Tai būtina todėl, kad Prelum gali turėti įtakos kitų vaistų veikimui. Taip pat ir kiti vaistai gali turėti įtakos Prelum poveikiui.

Pasakykite savo gydytojui arba vaistininkui, jei vartojate kurį nors iš žemiau išvardytų vaistų:
vaistų nuo padidėjusio kraujospūdžio ligos
vaistų grybelių sukeltoms ligoms gydyti
širdies ritmą reguliuojančių vaistų (vadinamųjų antiaritminių vaistų)
vaistų nuo depresijos, vadinamų tricikliais antidepresantais
antibiotikų (pvz., rifampicino)
vaistų epilepsijai (traukuliams) gydyti
cimetidino - vaisto nuo skrandžio sutrikimo
ciklosporino (imuninę sistemą slopinančio vaisto, skiriamo po organų transplantacijos)
kortikoidų arba tetrakozaktido, vartojamų uždegiminės žarnų ligos, Krono (Crohn) ligos, artrito arba osteoartrito gydymui.

Jeigu Jums atliekami kraujo tyrimai, įspėkite personalą, kad vartojate šį vaistą, nes Prelum gali turėti įtakos kepenų veiklą atspindintiems tyrimams.

Prelum vartojimas su maistu ir gėrimais

Šį vaistą galite vartoti nevalgę arba valgydami.
Vartodami šio vaisto, negerkite greipfrutų sulčių.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Vairavimas ir mechanizmų valdymas
Šis vaistas gali sukelti svaigulį. Pasireiškus tokiam poveikiui, nevairuokite ir nevaldykite mechanizmų.

Prelum sudėtyje yra laktozės
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.


3.	Kaip vartoti Prelum

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į gydytoją.

Svarbu gerti teisingą tablečių skaičių tinkamu paros metu.

· Įprastinė pradinė dozė yra 2 mg per parą, geriausiai rytą, su maistu arba be jo.
· Po 3‑4 savaičių paros dozę galima padidinti iki 4 mg ir gerti kiekvieną rytą.
· Prireikus dozę galima padidinti iki 6 mg ir išgerti ryte - tai didžiausia paros dozė.
· Tabletę reikia nuryti nesukramtytą, užsigeriant vandeniu.
· Nevartokite kartu su greipfrutų sultimis.

Ką daryti pavartojus per didelę Prelum dozę?

Jei Jūs išgėrėte per daug šio vaisto, nedelsiant kreipkitės į gydytoją arba ligoninę. Su savimi į ligoninę arba vizitui pas gydytoją pasiimkite šio vaisto pakuotę, net jei joje neliko tablečių.
Gali prireikti gydymo vaistais. Perdozavus galimi tokie simptomai: nereguliarus širdies ritmas, greitas paviršutinis kvėpavimas, sumažėjęs kraujospūdis, šalta drėgna oda arba svaigulys, apsvaigimas, silpnumas arba šleikštulys.

Pamiršus pavartoti Prelum

Pamiršę tabletę išgerti ryte, gerkite ją tuoj pat, kai tik prisiminsite tą pačią dieną. Tačiau jei prisiminėte tik kitą dieną, ryte išgerkite kitą tabletę įprastu laiku. Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Nedelsiant pasakykite gydytojui, jeigu pasireiškė toks šalutinis poveikis:
krūtinės skausmas (krūtinės angina), įskaitant skausmą, kuris stiprėja.

Šalutinio poveikio dažnis apibūdinamas taip:
 Labai dažnas: gali pasireikšti dažniau kaip 1 iš 10 žmonių
 Dažnas: gali pasireikšti rečiau kaip 1 iš 10 žmonių
 Nedažnas: gali pasireikšti rečiau kaip 1 iš 100 žmonių
 Retas: gali pasireikšti rečiau kaip 1 iš 1000 žmonių
 Labai retas: gali pasireikšti rečiau kaip 1 iš 10 000 žmonių
 Nežinomas: negali būti apskaičiuotas pagal turimus duomenis

Dažnas:
galvos skausmas
svaigulys
kraujo priplūdimas į veidą ir kaklą
greitas širdies plakimas arba nereguliarus širdies plakimas (palpitacija)
skrandžio dirginimas, pykinimas
odos išbėrimas
gausus šlapinimasis (poliurija)
bendrojo pobūdžio silpnumas (astenija)
patinimai (edema), ypač kulkšnių patinimas
kraujo tyrimų, rodančių kepenų veiklą, rezultatų pokyčiai

Nedažnas:
krūtinės skausmas (krūtinės angina), įskaitant skausmą, kuris stiprėja
žemas kraujospūdis (hipotenzija)
apalpimas
dantenų paburkimas (dantenų hiperplazija)

Retas:
angioneurozinė edema (alerginė reakcija, sukelianti veido patinimą)
niežtintis odos išbėrimas (dilgėlinė)
mėšlungis

Labai retas:
drebulys (tremoras)
Depresija

Dažnis nežinomas:
tremoras arba trūkčiojimai (tikai), raumenų tonuso pakitimas, lėti judesiai.

Jei bet kuris šalutinis poveikis stiprėja arba pasireiškia šiame lapelyje nenurodytas šalutinis poveikis, pasakykite gydytojui arba vaistininkui.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui, vaistininkui arba slaugytojui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Prelum

Šį vaistą laikykite vaikams nepastebimoje ir nepasiekiamoje vietoje.

Laikyti gamintojo pakuotėje, kad vaistas būtų apsaugotas nuo šviesos.
Šio vaisto laikymui specialių temperatūros sąlygų nereikalaujama.

Ant dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Prelum sudėtis

-	Veiklioji medžiaga yra lacidipinas. Kiekvienoje tabletėje yra 2 mg, 4 mg arba 6 mg veikliosios medžiagos lacidipino.
-	Pagalbinės medžiagos yra laktozė, povidonas ir magnio stearatas. Tabletės plėvelėje yra hipromeliozės ir titano dioksido.

Prelum išvaizda ir kiekis pakuotėje

Prelum 2 mg tabletės yra baltos, dengtos plėvele, vienoje jų pusėje yra įspaudas „2“.
Prelum 4 mg tabletės yra baltos, dengtos plėvele, su vagele abiejose pusėse, vienoje jų pusėje yra ir įspaudas „4“. Tabletę galima padalyti į lygias dozes.
Prelum 6 mg tabletės yra baltos, dengtos plėvele, vienoje jų pusėje yra įspaudas „6“.

Tabletės tiekiamos Al/Al lizdinių plokštelių pakuotėmis po 28, 56 arba 98 plėvele dengtas tabletes.

Gali būti tiekiamos ne visų dydžių pakuotės.

Registruotojas ir gamintojas

Registruotojas
UAB SanoSwiss
Lvivo g. 25-701 
LT-09320 Vilnius
Lietuva

Gamintojas
Holsten Pharma GmbH
Hahnstraße 31-35
60528 Frankfurt am Main
Vokietija



Šis vaistas EEE valstybėse narėse registruotas tokiais pavadinimais:
Latvija:	Prelum
Lietuva:	Prelum
Olandija:	Lacidipine Double-e Pharma
Kroatija:	Lacydyna

Šis pakuotės lapelis paskutinį kartą peržiūrėtas 2023-02-06.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

